Várdomb  község Képviselő-testülete

Szám:141-20/2012.

J e g y z ő k ö n y v

Készült: Várdomb község Képviselő-testülete 2012. október 17-én, a művelődési házban megtartott közmeghallgatásról.
Az ülés kezdete: 18. óra 

Jelen vannak: Simon Csaba polgármester

Boros Tiborné, Csillag József, Kovács Ferenc és  Vári József képviselő-testületi tagok.
Tanácskozási joggal megjelent: Nagyné Pohlon Mónika körjegyző.
Horváth István országgyűlési képviselő. A közmeghallgatáson megjelent 12 fő érdeklődő.  

Simon Csaba polgármester üdvözli a megjelenteket, megállapítja, hogy a 5 fő képviselő-testületi tagból 5 fő jelen van, az ülés határozatképes, így az ülést megnyitja. Javaslatot tesz a kiküldött napirend pontokban történő változtatásra. 

2. napirendi pont: Járási hivatal kialakításával kapcsolatos megállapodás megtárgyalása. 

3. Bursa Hungarica ösztöndíj programhoz történő csatlakozás újratárgyalása. 

A képviselők a napirendi pontokban történő módosítást jóváhagyólag elfogadták.

N a p i r e n d :

1./  Tájékoztató az elmúlt egy év fontosabb eseményeiről, és a tett intézkedésekről. 

        
Előadó: Simon Csaba polgármester

2./  Járási hivatal kialakításával kapcsolatos megállapodás megtárgyalása.

        
Előadó: Nagyné Pohlon Mónika körjegyző
3./  Bursa Hungarica ösztöndíj programhoz történő csatlakozás újratárgyalása.

     
Előadó: Simon Csaba polgármester

4./  Bejelentések, kérdések.

Napirend előtt Horváth István országgyűlési képviselő tart tájékoztatót a választókerületét érintő kérdésekről. 

Horváth István országgyűlési képviselő üdvözli a megjelenteket, tájékoztatni szeretné a várdombi lakosokat a közigazgatásban történő változásokról és tájékozódni szeretne a   helyi problémákról és azok megoldásában kíván segítséget nyújtani. 
· 2013.  január 1-jétől a 2.000 fő lakosságszámot meghaladóan működhetnek csak önkormányzati hivatalok. Közös önkormányzati hivatalok kialakításával kapcsolatosan Várdomb már meghozta a döntését.

· 3.000 fő alatti településeken az állam átvállalja az iskolák működését melybe beletartozik a fenntartás és az üzemeltetés költsége is. Várdombnak egy jól működő, felújított iskolája van melynek működtetését az állam 2013. január 1-jétől átvállalja. Nagyon sok kistelepülésnek az eladósodását az iskolák fenntartása okozta, melyet ezek után meg szeretne az állam szüntetni. 
· Tolna megyében hat járás kialakításáról döntöttek, a járási hivatalok kialakítása megkezdődött és október végéig a polgármesterekkel a megállapodások megkötésre kerülnek. 

· Az önkormányzatok szerepe átalakul, a közös hivatalok kialakításával és a járási hivatalok kialakításával az állam az önkormányzatoktól átvállalja azokat a feladatokat melyek eddig is állam az önkormányzatokra, jegyzőkre hárított át. 

· Előterjesztés alatt áll, vizsgálja a kormány annak a lehetőségét, hogy a 5.000 fő alatti településektől átvállalja a felgyülemlett hitelállományt. 

· Választókerületek átalakítása során a bonyhádi választókerület megszűnik ezáltal Várdomb is a szekszárdi választókerülethez fog tartozni. 
Horvát István országgyűlési képviselő beszámolója végén elmondta, hogy a közmeghallgatás 4. napirendi pontjában szívesen válaszol a feltett kérdésekre. 

Simon Csaba polgármester megköszönte a Horvát István országgyűlési képviselőnek a tájékoztatást. 

1./  Tájékoztató az elmúlt egy év fontosabb eseményeiről, és a tett intézkedésekről. 

        
Előadó: Simon Csaba polgármester

Simon Csaba polgármester az eltelt egy év eseményeiről szóló beszámolójában tájékoztatta a lakosságot:
· Egy éve kezdődött meg a Leader program keretében a kamerarendszer előkészítése melynek során a napokban már felszerelésre is kerültek a kamerák és az üzemletetésük megkezdődött. 
· A napelemek és a napkollektorok felszerelése hamarosan megkezdődik, a beüzemelésüket követően jelentős energia megtakarítás érhető el. 

· A Dél-Tolna Aqua Projekt -  kivitelezési szerződésének aláírása megtörtént, - 1,5 év múlva a beruházás teljes megvalósításának következtében Várdombon egy új tározó megépítésével, javulni fog a magasabban fekvő területek vízellátása. 
· Az orvosi rendelő előtti járdaszakasz kijavításra került, térkő burkolattal helyettesítették a rossz minőségű járdaszakaszt. 

· Közfoglalkoztatás keretében minél több várdombi munkanélkülinek szeretnénk munkát biztosítani, a foglalkoztatottak a település közterületeit tartják rendben. A közfoglalkoztatás keretében sikerült a polgármesteri hivatal nyílászáróit átfesteni, az iskola és a falumúzeum meszelését megvalósítani. 

· A képviselő-testület megalapította a várdombi díszpolgári címet, melynek átadása augusztus 19-én megtörtént. 
· 2013. január 1-jétől a jelenleg működő körjegyzőségeket meg kell szüntetni és közös hivatalt kell létrehozni, az így társult településeknek a lakosságszáma el kell érje a 2000 főt. Az év elején Alsónána község Képviselő-testületét kerestük meg a közös hivatal kialakításával kapcsolatban, azonban megkeresésünkre nem reagáltak. Pörböly község Képviselő-testületével az eddig jól működő munkakapcsolatot fenn szeretnénk tartani ezért együtt kerestük a megoldást. A képviselő-testületek döntése értelmében tárgyalásokat folytattunk Sárpilis, Báta-Sárpilis, Decs és Őcsény községekkel. A tárgyalások során nyilvánvalóvá vált, hogy mindegyik településen szívesen fogadnának. A képviselő-testületek Őcsényt választották társ önkormányzatnak, a közös hivatal székhelye Őcsény, Várdomb állandó kirendeltségként működne. Várdomb és Pörböly a továbbiakban is ugyanígy kívánja a működését megoldani, mint az eltelt 22 év alatt, Várdomb ellátja Pörböly feladatait. 
A képviselők részéről kérdés, hozzászólás nem hangzott el. 

A polgármester javaslatára a képviselők 5 igen szavazattal ellenszavazat nélkül az alábbi határozatot hozták:  

62/2012.(X.17.) számú határozat
Várdomb község Önkormányzatának Képviselő-testülete a polgármester tájékoztatóját az eltelt egy évben történt eseményekről, a tett intézkedésekről elfogadta, és tudomásul vette.  
2./  Járási hivatal kialakításával kapcsolatos megállapodás megtárgyalása.

        
Előadó: Nagyné Pohlon Mónika körjegyző
Nagyné Pohlon Mónika körjegyző: A járási hivatal kialakításával kapcsolatos megállapodás tervezetet a képviselők kézhez kapták. A járási hivatal rendszeres ügyfélfogadással járási ügysegéd munkájával segíti a várdombi lakosok ügyintézését. Ahhoz, hogy az ügysegéd a munkáját végezze az önkormányzatnak kell, irodát, berendezést, számítógépet és egy fő álláshelyet biztosítania. Ez a megállapodás tartalmazza a használatra átadott ingatlan, eszközök, gépek, berendezések átadási feltételeit.  
A képviselők részéről kérdés, hozzászólás nem hangzott el. 

A polgármester javaslatára a képviselők 5 igen szavazattal ellenszavazat nélkül az alábbi határozatot hozták:  

63/2012.(X.17.) számú határozat
Várdomb község Önkormányzatának Képviselő-testülete járási hivatal kialakításával kapcsolatos megállapodás tervezetet megtárgyalta, a csatolt megállapodást és annak mellékleteit elfogadja. 
Felhatalmazza a polgármestert a megállapodás aláírására és a szükséges teendők elvégzésére. 

Határidő: azonnal

Felelős: Simon Csaba polgármester


  Nagyné Pohlon Mónika körjegyző

3./  Bursa Hungarica ösztöndíj programhoz történő csatlakozás újratárgyalása.

     
Előadó: Simon Csaba polgármester

Simon Csaba polgármester: A Bursa Hungarica felsőoktatási önkormányzati ösztöndíj pályázat ismételt megtárgyalását kérem.  A képviselőket az elutasító döntést követő három napon belül értesítettem, hogy kérném a téma újratárgyalását. A megkeresésemben tájékoztattam a képviselőket, hogy hány családot érinthet a pályázatból történő kimaradásunk és ez sok hallgatónak jelentős hátrányt jelentene. A képviselők a kérést tudomásul vették és a témában újragondolták a véleményüket. 
A polgármester javaslatára a képviselők 3 igen,1 nem és 1 tartózkodással az alábbi határozatot hozták: 

64/2012.(X.17.) számú határozat
Várdomb község Önkormányzatának Képviselő-testülete úgy határozott, hogy a 61/2012.(X.03.) számú határozatát megváltoztatva a 2013. évi Bursa Hungarica felsőoktatási önkormányzati ösztöndíj pályázatban részt kíván venni. A pályázat támogatására 200.000,- forintot biztosítja a 2013. évi költségvetéséből és az Együtt Várdombért Egyesület 100.000,- forintos hozzájárását fordítja a pályázók támogatására. 

Megbízza a polgármestert a pályázat regisztrációjával, pályázat kiírásával, meghirdetésével. 

Határidő: 2012. október 26., folyamatos

Felelős: Simon Csaba polgármester

4./  Bejelentések, kérdések.
Glöckner Albert várdombi lakos: A polgármester úr tájékoztatójában elmondta, hogy a Dél-Tolna Aqua projekt megvalósulásával javulhat a magasabban fekvő területek vízellátása, a rossz vízminőség javulásáról nem hallottam. Minél több társulásban veszünk részt annál több pénzt elköltünk és a víz minősége nem javul! Mikor számíthatunk a jobb minőségű ivóvízre?
Simon Csaba polgármester: Az évekkel ezelőtti vízminőséget összehasonlítva a mai vízminőséggel azt gondolom jelentős javulás tapasztalható. A Várdombot Bátaszékkel összekötő ivóvízrendszer jelentősen javította a minőséget. A csőtörések száma jelentősen csökkent, igen kis szakaszon még eternitcsövek kötik össze a vezetéket ezen szakaszokon előforduló meghibásodások következtében kerülhet rövid időszakokra rosszabb minőségű víz a lakásokba. Az ön háza előtti vezeték is még az elavult eternit csővezeték, lehetőségeink szerint szeretnénk ezeket a csöveket pályázat keretében kicserélni. 

Boros Tibor várdombi lakos: Én a vízzel nem látok semmiféle problémát.

Glöckner Albert várdombi lakos: Az Őcsénnyel kialakított közös hivatal kialakítását a lehető legrosszabbnak tartom, hogyan fogunk eljutni Őcsénybe az ügyeinket elintézni? Alsónánával kellett volna hivatalt kialakítani!
Simon Csaba polgármester: Hangsúlyozom, nem kell senkinek Őcsénybe elmennie, hogy az ügyeit elintézze. A közös hivatal kialakítása során úgy kerestük a megoldást, hogy a lakosság továbbra se vegyen észre semmit a változásból. Őcsénnyel úgy kötjük meg a megállapodást, hogy Várdomb állandó kirendeltségként működjön és a továbbiakban is ellátja a Pörbölyön jelentkező ügyeket. 

Horváth István országgyűlési képviselő: A közigazgatás átalakítása szükségessé vált, az állam vissza akarja venni az állami feladatokat és a helyi feladatokat szeretné meghagyni a településeken. A járási hivatalhoz átkerülő feladatokat a továbbiakban is Várdombon lehet elintézni, most hagyta jóvá a képviselő-testület a járási hivatallal kötendő megállapodást. Várdombon amennyiben állandó kirendeltség fog működni nem fogja a lakosság észrevenni a változást, mert naponta jöhetnek a hivatalba az ügyeiket intézni. 
Holcz János várdombi lakos: A kamerarendszer nagyon jó, de mire fogjuk tudni használni? Nem az 56-os útra kellene ráállítani, hanem a dombon éjszaka randalírozó fiatalokra!

Simon Csaba polgármester: A kamerarendszer fejleszthető, bővíthető és a kamerák beállítása változtatható! A Várdombon történt bűncselekményeket, rongálásokat tudják megnézni  Decsen a körzeti megbízott irodájában. Várdombra nem jellemző a rendszeres és nagyszámú bűncselekmények elkövetése, de amint tudjuk az utóbbi időben az utcanév táblákat megrongálták, a kamerarendszer működésével a rongálókat a rendőrség el tudja fogni. A fiatalok éjszakai hangoskodásával kapcsoltban a rendőrséget kell felhívni, ők tudnak intézkedni. 
Trieszné Khizi Edit várdombi lakos: A háziorvos rendelésével kapcsolatban szeretném megkérdezni: Sajnálattal vettük tudomásul már évekkel ezelőtt, hogy a dolgozóknak fenntartott délutáni 16 órán túli rendelési időt eltörölték, mi ennek az oka? Nagy problémát okoz abban az esetben, ha nem táppénzen lévő dolgozónak kell az orvost felkeresnie és ez több esetben előfordulhat. 
Nagyné Pohlon Mónika körjegyző: 4-5 évvel ezelőtt lett megváltoztatva a háziorvos rendelési ideje. Az ügyeleti rend megváltozása volt az oka, hogy 16 óra után az orvosi ügyelet készenléti idejét megváltoztatták. Jelezni fogjuk a háziorvosnak és az egyeztetést követően értesíteni fogjuk a fejleményekről. 

 Trieszné Khizi Edit várdombi lakos:
A reggel Szekszárd felé induló buszjáratok nagyon zsúfoltak, a Gemenc Volánnál többszöri bejelentésünkre sem történt semmiféle változás, azt a tanácsot adták, hogy jelezzük az önkormányzat felé. 

Simon Csaba polgármester: Tudunk a zsúfolt reggeli buszjáratokról, de a Gemenc Volán Zrt. többször végzett utasszámlálást és úgy ítélte meg, hogy nincs szükség mentesítő járatra. A nyári hónapokban jeleztem a lakosság felé hírlevél formájában, hogy a reggeli órákban Mórágyról Szekszárdra tartó menetrendszerinti járat feljön a kocsmadombra, hogy a várdombiakat elvigye Szekszárdra, ezáltal csökkentve a többi busz zsúfoltságát. Sajnálatos módon nem vette igénybe senki ezt a lehetőséget, ezért törölték ezt a járatot is. 
Más bejelentés nem hangzott el, a polgármester a testületi ülést 20 óra 45 perckor bezárta.
Kmf.

Simon Csaba






Nagyné Pohlon Mónika

polgármester



    

                      körjegyző

